b'\n_START_ARTICLE_\nAlbert Roach Hibbs\n_START_SECTION_\n\xc5\xbdivljenje in delo\n_START_PARAGRAPH_\nHibbs je diplomiral iz fizike leta 1945 na Kalifornijskem tehnolo\xc5\xa1kem in\xc5\xa1titutu. Magisterij iz matematike je kon\xc4\x8dal leta 1947 na Univerzi v Chicagu, doktoriral pa je leta 1955 pri Feynmanu z disertacijo The Growth of Water Waves Due to the Action of the Wind. Med doktorskim \xc5\xa1tudijem je raziskoval nastanek oceanskega valovanja._NEWLINE_Leta 1949 sta Hibbs in Roy Walford, ki je prej\xc5\xa1nje leto diplomiral iz medicine, od\xc5\xa1la v Reno in Las Vegas da bi na ruletah v kazinojih priigrala kaj denarja. S pomo\xc4\x8djo statisti\xc4\x8dne analize sta ugotavljala nenaravnana kolesa in stavila nanje. To\xc4\x8dni znesek priigrane vsote denarja ni znan, Hibbs sam pa je navajal 12.000 $. Walford naj bi nekaj denarja porabil za nadaljnji \xc5\xa1tudij medicine in stanovanje, oba pa sta kupila jahto, dolgo 40 \xc4\x8devljev (12 m), ter leto dni in pol jadrala po Karibskem morju. Njuna zgodba je pri\xc5\xa1la v revijo Life._NEWLINE_V letu 1950 se je Hibbs zaposlil v Laboratoriju za reaktivni pogon (JPL), ki ga je tedaj za vojsko vodil Kalifornijski in\xc5\xa1titut. Bil je konstruktor sistemov za prvi uspe\xc5\xa1ni ameri\xc5\xa1ki satelit Explorer 1._NEWLINE_Hibbs je leta 1962 ob sobotnih dopoldnevih za\xc4\x8del voditi uspe\xc5\xa1ni otro\xc5\xa1ki izobra\xc5\xbeevalni program na televizijski mre\xc5\xbei NBC z naslovom Exploring (Raziskovanje). Ve\xc4\x8dinoma je oddaja pokrivala teme iz znanosti, nastopale so lutke Rittsovih in pojavljali so se kinemati\xc4\x8dni kratkometra\xc5\xbeni filmi, animirane razli\xc4\x8dice znanih legend ter glasba. Oddajo so predvajali do leta 1966._NEWLINE_Hibbs je prepisal in uredil Feynmanova predavanja o kvantni ektrodinamiki in je tudi soavtor njune knjige o integralih po poti in kvantni mehaniki._NEWLINE_NASA ga je leta 1967 izbrala za astronavta Programa Apollo, vendar so program z odpravo Apollo 17 prej kon\xc4\x8dali. Bil bi \xc4\x8dlan Apolla 25. Hibbs se je vsaj enkrat obrnil na svojega mentorja da bi mu pomagal pri izboru za znanstvenega astronavta._NEWLINE_Hibbs je za konji\xc4\x8dek rad izdeloval kineti\xc4\x8dne skulpture in bil navdu\xc5\xa1en nad samospro\xc5\xbeilnimi stroji. Tudi na tem podro\xc4\x8dju je sodeloval s Feynmanom. Po Feynmanu mu je Hibbs okoli leta 1959 predlagal zamisel o medicinski uporabi Feynmanovih teoreti\xc4\x8dnih mikrostrojih (glej nanotehnologija). Hibbs je predlagal da bodo lahko nekatere stroje za popravilo pomanj\xc5\xa1ali do tak\xc5\xa1ne mere, da bo teoreti\xc4\x8dno mogo\xc4\x8de, kot je dejal Feynman, \xc2\xbbpogoltniti zdravnika.\xc2\xab'